**Eesti Puuetega Inimeste Koja juhatuse koosoleku protokoll 1/2019**

**Toimumise aeg**: 7. jaanuar 2019

**Toimumise koht**: Rakvere linnavalitsuse saal, Lai 20, Rakvere

**Koosoleku algus**: kell 14:00

**Koosoleku lõpp**: kell 16:45

Osalesid: Monika Haukanõmm, Kaia Kaldvee, Toomas Mihkelson, Kairit Numa, Jakob Rosin (liitus Skype teel 14.45), Mihkel Tõkke ja Helmi Urbalu

Puudumisest teatasid: Helle Sass ja Ulvi Tammer-Jäätes

Kutsutud: Eesti Puuetega Inimeste Koja (edaspidi EPIKoda) tegevjuht Anneli Habicht, peaspetsialistid Helen Kask, Meelis Joost ja Tauno Asuja; Rakvere abilinnapea Triin Varek; Sotsiaalministeeriumi esindajad Tiia Sihver ja Signe Riisalo.

Koosolekut asub juhatama Monika Haukanõmm, kes teeb ettepaneku kinnitada koosoleku protokollijaks Tauno Asuja.
**OTSUS**: Kinnitada koosoleku protokollijaks Tauno Asuja.

Monika Haukanõmm (edaspidi MH) tutvustab koosoleku päevakorda.

**Koosoleku päevakord:**

1. **Rakvere abilinnapea tervitus**
2. **Erivajadustega inimeste toetuste ja teenuste poliitika muutmise ettepanek Vabariigi Valitsusele. Kutsutud külalisena Signe Riisalo, sotsiaalministeerium. Arutelu ja seisukoha kujundamine.**
3. **EPIKoja tegevuskava 2019. a. prioriteetide arutelu ja kinnitamine**

**OTSUS:** Kinnitada päevakord ühehäälselt.

1. **Rakvere abilinnapea tervitus**

Rakvere abilinnapea Triin Varek edastab omalt poolt koosolekul osalejatele tervitused.

**OTSUS:** Võtta informatsioon teadmiseks

1. **Erivajadustega inimeste toetuste ja teenuste poliitika muutmise ettepanek Vabariigi Valitsusele. Kutsutud külalisena Signe Riisalo, sotsiaalministeerium. Arutelu ja seisukoha kujundamine.**

Sotsiaalministeeriumi esindaja Signe Riisalo (edaspidi SR) annab ülevaate erivajadustega inimeste toetuste ja teenuste poliitika muutmise ettepanekust (ettekanne lisatud protokollile).

Peamised ettepanekud poliitika muutmiseks:

1.1. Viia erivajadusega inimeste abivajaduse integreeritud hindamine, abi andmise korraldamine ja abi osutamine kohaliku omavalitsuse tasandile, säilitades sealjuures riigi võimekuse hinnata abivajadust keerukamate juhtumite (so ulatuslik ja mitmekülgne abivajadus) või vaidluste korral; 1.2. Võtta kasutusele ühtsed hindamisinstrumendid abivajaduse ja selle ulatuse hindamiseks; 1.3. Korraldada abi osutamine vajaduspõhiselt vastavalt inimese reaalsele abivajadusele, mitte tuvastatud puude raskusastmele; 1.4. Tagada teenuste pakkumine inimese elu- või tegevuskoha lähedal; 1.5. Anda inimesele subjektiivne õigus saada teenuseid vähemalt kehtestatud miinimumi ulatuses, kui abivajadus on hindamisega tuvastatud; 1.6. Luua riigile asenduskohustus, mis tagab riigi poolse abi inimesele, kes on jäänud kohalikus omavalitsuses abita; 1.7. Kaasajastada riigi rahastatavate teenuste sisu ja korraldus; 1.8. Kujundada ümber puuetega inimeste sotsiaaltoetuste seaduse alusel toetuste maksmine ning suunata nimetatud toetuste maksmiseks ettenähtud vahendid toetusfondi kaudu kohalikele omavalitsustele koos terviksüsteemi kaasajastamisega vastavalt lisatud ajakavale 1.9. Luua Vabariigi Valitsuse komisjon, et tagada erivajadusega inimeste õiguste kaitse horisontaalselt läbi kogu riigi kõikide valdkondade poliitikates.

2. Rahandusministeeriumil koostöös Sotsiaalministeeriumiga töötada välja erivajadusega inimeste toetuste ja teenuste süsteemi loomiseks vajalike meetmete rahastamisskeemid ning täiendada riigieelarve strateegiat vastavalt meetmete rahastamise jaotusele aastate lõikes.

3. Sotsiaalministeeriumil valmistada ette punktis 1 nimetatud tegevuste rakendamiseks õiguslikud muudatused ja vajalikud IT lahendused ning luua Sotsiaalkindlustusameti kaudu kohalike omavalitsuste võimestamiseks asjakohased riiklikud meetmed.

Meelis Joost küsib, kas loodav komisjon, et tagada erivajadusega inimeste õiguste kaitse horisontaalselt läbi kogu riigi kõikide valdkondade poliitikates, plaanitakse luua püsiva või ajutisena.

SR vastab, et komisjon on plaanitud püsivana ning näeb vajadust erivajadustega inimeste komisjoni järele, mis on seadustes fikseeritud, et omaks tegevuse mõju valdkonnale. Komisjon peaks olema muudatuste kooskõlastajaks ja suunanäitajaks ametnikele, KOVidele ja ministeeriumitele. Heaks analoogiks on varasemalt loodud lastekaitsekomisjon.

MH ütleb, et kas puuetega laste toetus peaks jääma universaalseks või vajaduspõhiseks, siis hetkel ei ole mul head lahendust sellele. Puuetega lapse vanemad kardavad, et kui toetus läheb vajaduspõhiseks, siis tähendab suurt bürokraatiat ja tõendamiskohust KOV tasandil ning välistatakse puudega lapse pere aktiivsus ja sunnitakse passiivseks.

Kaia Kaldvee (edaspidi KK) toob välja, et kui KOVidele kohustusi ja rahalisi ressursse juurde anda, siis ei tohiks otsustamist raha sihtotstarbe kasutamise osas jätta KOVile.

SR tunnistab, et aastate jooksul, kui KOV on saanud lisaressursse sotsiaalvaldkonda juurde, siis kahjuks valdkonnasisest kvaliteedihüpet ei ole sellele järgnenud.

Anneli Habicht (edaspidi AH) tunneb huvi, kas hindamisinstrumendi osas, et kas on tutvutud teiste riikide mudelitega ning kust peaks KOV saama objektiivsed andmed kliendi kohta hindamise läbiviimiseks.

SR vastab, täna meil valmismudelit ei ole. Hooldusvajaduse puhul on olemas InterRAI, RFK, laste puhul on eeskujuks UK süsteem. Hetkel piloteeritakse erinevate sihtgruppide puhul erinevaid mudeleid. Tööealiste puhul ei tahaks hindamismudelit muuta. Teiste riikide mudelit üks- ühele me üle võtta ei saa.

KK uurib, et kes hakkaks riigi poolt teenust osutama, kui KOV ei täida oma kohustust inimesele vastavalt vajadusele teenust pakkuda.

SR vastab, et tõenäoliselt SKA, aga kuidas kogu protsess välja nägema hakkab, hetkel ei tea.

MH tunneb huvi, et kuidas kogu protsess edasi läheb.

SR tunnistab, et kõik dokumendis väljakäidud ettepanekud on hetkel lahtised ja mingeid siduvaid kokkuleppeid tehtud ei ole. Rahandusministeerium koostab jaanuari lõpuks omapoolse memo valitusele ning peale seda jääme valitsusest ootama tagasisidet memorandumi osas. Sel aastal plaanime luua erinevaid osapooli kaasava juhtrühma ja vastavalt spetsiifikale töörühmad, mille töö tulemusena peaks tekkima eelnõu väljatöötamiskavatsuse sisu.

Juht- ja töörühmadesse kaasatakse kindlasti ka EPIKoja esindajad.

**OTSUS:** Võtta informatsioon teadmiseks.

1. **EPIKoja tegevuskava 2019. a. prioriteetide arutelu ja kinnitamine**

AH teeb ülevaate liikmete tagasisidest eelmisel juhatuse koosolekul väljapakutud EPIKoja tegevuskava 2019.a. prioriteetidele (lisatud protokollile).

EPIKoja tegevuskava 2019 prioriteetide algne ettepanek oli järgmine: 1. ÜRO Puuetega Inimese Õiguste Konventsiooni (PIK) täitmise variraporti esitamine ja kaitsmine ÜRO-s (esitamine 18.02, eelkaitsmine apr, kaitsmine aug-sept). 2. ÜRO PIK järelevalve käivitamisele kaasaaitamine Eestis (koostöö õiguskantsleriga, kes teostab järelevalvet alates 01.01.2019) 3. Huvikaitse puuetega inimeste poliitika uute suundade väljatöötamisel (koostöö sotsiaalministeeriumiga, protsess alanud) 4. EPIFondi toetamine EPIKoja võrgustiku mõjuanalüüsis.

Peamised teemad, mida liikmed tagasisidestasid, saab jaotada 3 suuremasse kategooriasse: 1) liikmesorganisatsioonide arendamine 2) liikmesorganisatsioonide rahastus 3) huvikaitse. Peale selle on veel lisaks täiendavad ettepanekud tegevusteks ja töö sisuliseks arendamiseks.

MH teeb ettepaneku kaaluda lühikese liikmeküsitluse läbiviimist regulaarset iga aasta lõpus, kus küsida tagasisidet EPIKoja tegevuse kohta- mida on tehtud hästi ja mida saaks teha järgmine aasta paremini.

**OTSUS:** Kinnitada EPIKoja tegevuskava 2019.a. prioriteedid järgmiselt: 1. ÜRO puuetega inimese õiguste konventsiooni (PIK) variraporti kaitsmine ÜRO-s ja PIK järelevalve käivitamisele kaasaaitamine Eestis. 2. Huvikaitse puuetega inimeste poliitika uute suundade väljatöötamisel. 3. EPIKoja ja liikmete jätkusuutlik areng. Tegevmeeskonnal koostada 2019. aasta tegevuskava vastavalt prioriteetidele.

Koosoleku juhataja: Monika Haukanõmm

Koosoleku protokollija: Tauno Asuja